**Prifysgol Metropolitan Caerdydd**

**Bwrdd y Llywodraethwyr**

**(5.30pm Dydd Iau, Ebrill 11, Ystafell y Bwrdd, Campws Llandaf)**

**Cofnodion Agored a Gadarnhawyd**

**Yn Bresennol:** Y Farwnes Finlay o Landaf (Cadeirydd) Ms Nicky Amery (Is-Gadeirydd), Ms Jo Berry, Mr Nick Capaldi, Mr Ieaun Gardiner, Ms Suzanne Hay, Mr Gareth Hardacre, Mr Frank J Holmes, Mr Umar Hussain, Dr Stephen Jackson, Dr Malcolm James, Mr Jon Nottingham, Mr Scott Waddington a Mr David Warrender.

**Yn mynychu:** Dr Jacqui Boddington (Dirprwy Is-Ganghellor Ymglymiad Myfyrwyr), Mr John Cavani (Cyfarwyddwr Marchnata a Chysylltiadau Allanol), Dr Leila Gouran (Cyfarwyddwr Academïau Byd-Eang), Yr Athro Sheldon Hanton (Dirprwy Is-Ganghellor Ymchwil ac Arloesiad), Mr David Llewellyn (Cyfarwyddwr Cyllid), Yr Athro Jon Platts (Deon Ysgol Dechnolegau Caerdydd), Dr Jenny Rees (Ysgrifennydd y Brifysgol a Chlerc i Fwrdd y Llywodraethwyr), Yr Athro Leigh Robinson (Dirprwy Is-Ganghellor a Deon Gweithredol Chwaraeon a Gwyddorau Iechyd), Mr Paul Robinson (Cyfarwyddwr Amgylchedd ac Ystadau) a Mr Greg Lane (Ysgrifennydd Cynorthwyol) (cofnodion).

Cytunwyd ar rannu’r busnes yn Rhan A a Rhan B.

**Rhan A**

**1751. Ymddiheuriadau am Absenoldeb (agenda eitem 1)**

Derbyniwyd ymddiheuriadau gan Mr W. Gareth Davies, Sian Goodson, Yr Athro Kelechi Nnoaham, Dr Katie Thirlaway, Dr Chris Turner (Llywodraethwyr i gyd) a’r Athro Cara Aitchison (Llywydd ac Is-Ganghellor).

**1752.** **Datganiadau Gwrthdaro Buddiannau (agenda eitem 2)**

Cyhoeddodd Mr Waddington y bu’n Gyfarwyddwr Central Quay One Limited o fis Gorffennaf 2017 tan fis Gorffennaf 2018.

Doedd dim datganiadau gwrthdaro buddiannau eraill.

**1753**. **Cofnodion Bwrdd y Llywodraethwyr (27 Tachwedd 2018) (agenda eitem 3)**

Cyfeiriodd aelodau’r Bwrdd at baragraff 1737 a gofyn am y diweddaraf ynglŷn â phenodi Rheolwr Risg. Dywedodd Ysgrifennydd interim y Brifysgol a Chlerc Bwrdd y Llywodraethwyr bod y Pwyllgor Archwilio wedi mynegi yr un pryder yn ystod ei gyfarfod ar 2 Ebrill 2019 gan sicrhau y byddai’r recriwtio i’r swydd hon yn yn cael blaenoriaeth.

Cyfeiriodd aelodau’r Bwrdd at baragraff 1738 a gofyn i gyfarfod yn y dyfodol ystyried adroddiad ar ganlyniadau gradd dda, cynnydd yn y nifer o raddau uwch a ddyfernir a risg. Cytunodd y Dirprwy Is-Ganghellor Ymglymiad Myfyrwyr i baratoi adroddiad ar gyfer cyfarfod yn y dyfodol .

Penderfynodd Bwrdd y Llywodraethwyr:

* Gymeradwyo bod cofnodion ei gyfarfod a gynhaliwyd 27 Tachwedd yn gofnod gwir a chywir.

**1754. Cyflwyniad Brexit (agenda eitem 4)**

Derbyniodd y Bwrdd gyflwyniad gan Dr Leila Gouran, Cyfarwyddwr Academïau Byd-Eang oedd yn diweddaru gwaith Grŵp Effaith Brexit y Brifysgol i lunio dadansoddiad sefydliadol cyfunol o’r DU yn tynnu allan o’r UE .

Dywedwyd wth y Bwrdd bod y Brifysgol yn cymryd rhan mewn 20 o Brosiectau Ymchwil ac Arloesiad a ariannwyd drwy Rhaglenni’r UE (2014-20) gyda gwerth partneriaeth o dros £103 miliwn a gwerth i'r Brifysgol o ddim llai na £18.8 miliwn. Cadarnhaodd Canllawiau’r Trysorlys a gyhoeddwyd ym Mis Gorffennaf 2018 y byddai'r DU yn parhau i gymryd rhan mewn rhaglenni’r UE a gyllidwyd gan Fframwaith Ariannol Aml-flwydd (MFF) 2014-20 gan gynnwys y prosiectau hynny oedd yn ymestyn tu hwnt i 2010 – hyd yn oed os digwydd Brexit ‘di-ddêl’.

Dywedwyd wrth y Bwrdd bod Swyddfa Ryngwladol a Phartneriaeth y Brifysgol wedi llwyddo i sicrhau tua €30m ers 2009 drwy gynlluniau Erasmus+ a’i ragflaenwyr i gynorthwyo symudedd myfyrwyr a symudedd staff a phrosiectau cynyddu capasiti. Termau’r dêl ymadael os bydd unrhyw ddêl fydd yn penderfynu a fydd y DU yn parhau i gyfranogi yn y rhaglen Erasmus+ ar ôl mynd allan o’r UE.

Hysbyswyd y Bwrdd y gallai’r newidiadau sy’n effeithio ar symudedd ymchwilwyr beryglu cydweithriadau ymchwil rhwng Ysgolion y Brifysgol a sefydliadau partner yr UE a gallai hyn gyfyngu ar amlygrwydd ymchwilwyr y Brifysgol a’r potensial ar gyfer darpar gydweithrediadau. Diweddarwyd y Bwrdd bod Deoniaid Cyswllt yn gweithredu fel man cyswllt ar gyfer myfyrwyr sydd wedi’u heffeithio gan Brexit o fewn pob ysgol.

Dywedwyd wrth y Bwrdd bod Llywodraeth Cymru wedi ymrwymo i roi cymhorthdal ffioedd myfyrwyr yr UE ar raglenni Israddedig, Sylfaen a TAR ac ymrestru yn 2018/19 a 2019/20 am gyfnod y cwrs. Hysbyswyd y Bwrdd bod y nifer newydd yr UE o fyfyrwyr a ymrestrodd wedi parhau yn gymesur â’r hyn oedd yn 2018/19 a bod y niferoedd yn cael eu monitro’n ofalus.

Hysbyswyd y Bwrdd bod trefniadau’r brifysgol o ran AD, caffael, gwybodaeth a chydymffurfiaeth wedi cael eu hystyried gan y Grŵp Effaith Brexit.

Amlygodd aelodau’r Bwrdd y gallai ‘georwystro’ effeithio’n andwyol ar bartneriaethau’r Brifysgol os digwydd i’r DU ymadael â’r UE gyda phresenoldeb y Brifysgol ar-lein ar y we yn cael ei gyfyngu neu’n fwy cyfyng. Cytunodd Cyfarwyddwr Academïau Byd-eang i gysylltu ag adrannau perthnasol y Brifysgol i ystyried goblygiadau potensial y cyfryw risg.

Holodd aelodau’r Bwrdd a oedd unrhyw oblygiadau TAW ar gyfer y Brifysgol os digwydd i’r DU ymadael â’r UE. Dywedodd Cyfarwyddwr Cyllid nad oedd unrhyw oblygiadau TAW gan fod cyflenwi / darparu addysg yn rhydd o daliadau TAW.

Rhoddwyd ystyriaeth gychwynnol i’r mater a fyddai myfyrwyr yr UE yn cael eu hail-ddosbarthu fel myfyrwyr rhyngwladol o'r DU ymadael â’r UE. Gallai’r ail-ddosbarthu olygu bod y Brifysgol yn gallu godi ffioedd dysgu o £14K y flwyddyn ar fyfyrwyr yr UE yn hytrach na £9k y flwyddyn.

Ceisiodd y Bwrdd gael tawelwch meddwl bod AD wedi gwirio bod tatws preswyl pobl yn gywir er mwyn gallu parhau i astudio neu weithio yn y Brifysgol. Hysbyswyd y Bwrdd bod y gwaith hwn ar droed.

Diolchodd y Llywodraethwyr i'r Cyfarwyddwr Academïau Byd-Eang am y cyflwyniad.

Penderfynodd Bwrdd y Llywodraethwyr:

* Nodi’r cyflwyniad.

**1755. Eitemau Sefydlog (agenda eitem 5)**

**1. Busnes y Cadeirydd: Adroddiad Cadeirydd Bwrdd y Llywodraethwyr (agenda eitem 5.1)**

Rhoddodd y Cadeirydd y manylion diweddaraf am y cyfarfodydd a’r digwyddiadau roedd wedi eu mynychu ers cyfarfod blaenorol y Bwrdd.

Hysbyswyd y Bwrdd gan y Cadeirydd ei bod wedi gofyn am adroddiad byr yn delio â Diogelwch Seiber a chyflwynwyd hwn i’w ystyried. Ceisiodd y Bwrdd gael tawelwch meddwl bod gan y Brifysgol drefniadau cadarn ar gyfer parhad busnes er mwyn gwrthsefyll ymosodiadau seiber a gofyn i nodyn briffio pellach penodol i ddiogelwch TGCh gael ei baratoi i’w ddosbarthu

Penderfynodd Bwrdd y Llywodraethwyr:

* + Nodi’r diweddariad.

2. **Adroddiad Llywydd Undeb y Myfyrwyr (agenda eitem 5.2)**

Cyflwynodd Llywydd Undeb y Myfyrwyr ei adroddiad gan amlygu rhai o’r ymgyrchoedd allweddol roedd yr Undeb wedi’u cynnal dros dymor y gwanwyn. Roedd y rhain yn cynnwys Penwythnos Masnach Deg, Iechyd Meddyliol a Dyddiau Cymunedol.

Hysbysodd Llywydd Undeb y Myfyrwyr y Bwrdd hefyd i etholiadau ar gyfer tîm Swyddog Gweithredol ar gyfer 2019/20 gael eu cynnal ym mis Mawrth. Etholwyd Amy Fox (Cynrychiolydd Ysgol cyfredol Ysgol Reoli Caerdydd) i wasanaethu fel Llywydd Undeb y Myfyrwyr. Etholwyd Keira Davies (Cynrychiolydd Ysgol cyfredol Ysgol Chwaraeon a Gwyddorau Iechyd Caerdydd) i wasanaethau fel Is-Lywydd Undeb y Myfyrwyr.

Diweddarodd Llywydd Undeb y Myfyrwyr y Bwrdd ar y trefniadau i gynnal digwyddiad blynyddol Prifysgolion ym Mhrifysgol Caerfaddon. Rhagwelwyd mai digwyddiad eleni fyddai’r digwyddiad mwyaf erioed gyda thua 3000 o fyfyrwyr ar y campws yn gwylio a chwarae campau.

Hysbysodd Llywydd Undeb y Myfyrwyr y Bwrdd i seremoni Gwobrwyo Cyflawniad Myfyrwyr lwyddiannus gael ei chynnal yng Ngwesty Park Plaza yng Nghaerdydd. Mynychodd dros 90 o fyfyrwyr a staff o gymdeithasau ac o strwythur cynrychiolwyr cwrs. Roedd y digwyddiad yn cydnabod cyflawniadau o fewn y corff myfyrwyr. Llongyfarchwyd Undeb y Myfyrwyr gan Cadeirydd ar y noson wobrwyo lwyddiannus a’r gwaith pwysig a wnaed ganddyn nhw yn ystod y flwyddyn flaenorol.

 Penderfynodd Bwrdd y Llywodraethwyr:

* + Nodi’r adroddiad.

**3. Cofnodion Drafft Pwyllgor ac adroddiadau gan Gadeiryddion Pwyllgorau (agenda eitem 5.3)**

**3.1. Bwrdd Rhaglen 'Un Met Caerdydd': 7 Chwefror 2019 (agenda eitem 5.3.1)**

Diweddarodd Ms Amery, Cadeirydd Bwrdd Rhaglen Un Met Caerdydd y Bwrdd ar opsiynau llety interim ar gyfer Ysgol Dechnolegau Caerdydd, pryniant Tŷ Alexander a chynigion ar gyfer Campws Canolog y Ddinas yn y Cei Canol (Central Quay).

Penderfynodd Bwrdd y Llywodraethwyr:

* + Nodi cofnodion drafft cyfarfod Bwrdd Rhaglen 'Un Met Caerdydd' a gynhaliwyd 7 Chwefror 2019.

**3.2. Pwyllgor Adnoddau: 19 Mawrth 2019 (agenda eitem 5.3.2)**

Diweddarodd Ms Amery, Cadeirydd y Pwyllgor Adnoddau y Bwrdd gan ddweud bod y Pwyllgor wedi ystyried ystod o eitemau yn cynnwys recriwtio myfyrwyr, Ysgol Dechnolegau Caerdydd / materion Cynllun Meistr Campws y Ddinas a Strategaeth Ystadau, Ffioedd a Chynllunio Ffioedd ac adroddiadau ariannol allweddol ar yr alldro, paratoi cyllideb ar gyfer 2019-20 a rheoli’r Trysorlys. Roedd y Pwyllgor o fewn eitem Cynllun Meistr Strategaeth ei Ystadau wedi cytuno awdurdodi cymeradwyo gwariant £1,676,939 ar gyfer cyfnod 2 o waith y prosiect sy’n delio ag ailwampio fflatiau 6 i 9 Bloc Ellis, campws Cyncoed.

Penderfynodd Bwrdd y Llywodraethwyr:

* + Nodi cofnodion drafft cyfarfod y Pwyllgor Adnoddau a gynhaliwyd 19 Mawrth 2019.

**3.3. Pwyllgor Addysg Drawswladol (TNE): 26 Mawrth 2019 (agenda eitem 5.3.3)**

Soniodd Dr Jackson, Cadeirydd Pwyllgor TNE am y teimlad bod angen newid rôl, cylch gorchwyl a ffocws y Pwyllgor iddyn nhw fod yn gydnaws â strwythurau Academïau Rhyngwladol a Byd-Eang y Brifysgol. Hysbysodd Cadeirydd Pwyllgor y TNE bod y Pwyllgor wedi ystyried pob un o'r partneriaethau addysg trawswladol yn fanwl ynghyd â chardiau sgorio ar gyfer pob partneriaeth. Trafododd y Bwrdd gynnydd a datblygiadau ar bartneriaethau trawswladol penodol.

Penderfynodd Bwrdd y Llywodraethwyr:

* + Nodi’r cofnodion drafft cyfarfod Pwyllgor Addysg Drawswladol a gynhaliwyd 26 Mawrth 2019.

**3.4 Pwyllgor Archwilio: 2 Ebrill 2019 (agenda eitem 5.3.4)**

Diweddarodd Mr Hussain fel Cadeirydd y Pwyllgor Archwilio y Bwrdd a dywedodd bod y Pwyllgor wedi ail-ddatgan eu pryder am yr angen i roi blaenoriaeth i recriwtio Rheolwr Risg.

Dywedodd Cadeirydd y Pwyllgor Archwilio hefyd bod y Pwyllgor wedi nodi pryderon gyda phrosesau a systemau AD fel rhan o’i waith a’r camau unioni oedd i’w gweithredu gan uwch reolwyr mewn meysydd allweddol gwirio recriwtio a rheoli salwch.

Penderfynodd Bwrdd y Llywodraethwyr:

* + Nodi cofnodion drafft cyfarfod y Pwyllgor Archwilio a gynhaliwyd 2 Ebrill 2019.

**3.5 Pwyllgor Dyfarniadau Anrhydeddus: (drwy gylchredeg) (agenda eitem 5.3.5)**

Dywedodd y Cadeirydd bod papurau ar gyfer y Pwyllgor Dyfarniadau Anrhydeddus wedi cael eu dosbarthu i aelodau’r Pwyllgor eu hystyried. Sylweddolwyd bod y broses o gynnig ac argymell dyfarniadau anrhydeddus wedi’i chychwyn yn hwyrach nag arfer yn ystod y flwyddyn academaidd ond y byddai’r Ysgrifenyddiaeth yn hwyluso trefniadau er mwyn sicrhau bod y Brifysgol mewn sefyllfa i urddo yn ystod y seremonïau graddio ym mis Gorffennaf 2019..

Penderfynodd Bwrdd y Llywodraethwyr:

* + Nodi’r diweddariad.

**1756. Mesurau Llwyddiant 2017/18 (agenda eitem 6)**

Darparodd Ysgrifennydd Interim y Brifysgol a Chlerc Bwrdd y Llywodraethwyr y diweddaraf ar ddangosyddion Mesurau Llwyddiant a pherfformiad ar gyfer 2017/18 oedd yn cynnwys ffigyrau terfynol y ddau fesur nad oedd ar gael ar gyfer cyfarfod Tachwedd y Bwrdd. Hysbyswyd y Bwrdd bod y lwfans ar gyfer Cynaladwyedd a Buddsoddiad yn 11.7% yn erbyn targed wreiddiol o 8%. Hefyd, hysbyswyd y Bwrdd bod 81 o raddedigion wedi cychwyn ar ymchwil ac arloesiad yn erbyn targed wreiddiol o 90.

Penderfynodd Bwrdd y Llywodraethwyr:

* Nodi’r adroddiad ynghyd ag adroddiadau eraill ar berfformiad yn cynnwys nifer y myfyrwyr a chyllid.

**1757. Risgiau Corfforaethol Allweddol a Chofrestr Risgiau Corfforaethol (agenda eitem 7)**

Darparodd Ysgrifennydd Interim y Brifysgol a Chlerc Bwrdd y Llywodraethwyr ddiweddariad ar lafar. Hysbyswyd y Bwrdd bod y Pwyllgor Archwilio wedi ystyried yr eitem yn ei gyfarfod 2 Ebrill 2019. Hysbyswyd y Bwrdd bod angen gwaith pellach i adolygu risgiau corfforaethol ac ar ddiweddaru’r gofrestr risg. Adolygwyd 11 risg o’r 25 gan berchnogion y risgiau yn ystod tymor y gwanwyn ac ni adolygwyd 9 o’r 25 risg gan berchnogion y risgiau yn ystod y flwyddyn gyfredol academaidd. Hysbyswyd y Bwrdd bod y gwaith o recriwtio Rheolwr Risg yn mynd yn ei flaen er mwyn sicrhau bod y gwaith o adolygu rheoli risg yn cael ei gydlynu’n effeithiol.

Eglurodd Ysgrifennydd Interim y Brifysgol a Chlerc Bwrdd y Llywodraethwyr bod sgôr y risg perthnasol i Gynllun Ffioedd a Mynediad y Brifysgol 2019/20 wedi gostwng yn sylweddol oherwydd aseswyd bod y Risg o fod CCAUC yn gwrthod y Cynllun yn ‘annhebygol’ yn hytrach na ’tebygol’ gan mai’r Brifysgol oedd yn gwneud y trefniadau i ddatblygu’r Cynllun yn effeithiol.

Dywedwyd wrth y Bwrdd bod y risgiau o ran recriwtio myfyrwyr yn parhau i gael eu rheoli a’u monitro’n effeithiol. Roedd risg sylweddol na fyddai targedau recriwtio myfyrwyr yn cael eu cyflawni a byddai’r Brifysgol yn methu â datblygu yn unol â disgwyliadau perfformiad a osodwyd yng Nghynllun Strategol y Brifysgol ar gyfer 2017/18 hyd at 2022/23.

Dywedodd y Bwrdd ei fod yn pryderu am risgiau prosesau a systemau’r AD a bod angen cofnodi’r rhain ar y Gofrestr Risgiau Corfforaethol a riportio arni yn fanwl.

Penderfynodd Bwrdd y Llywodraethwyr:

* Nodi’r adroddiad.

**1758. Y Diweddaraf ar Recriwtio Myfyrwyr: Mynediad 2019 (agenda eitem 8)**

Cyflwynodd y Cyfarwyddwr Marchnata a Chysylltiadau Allanol yr adroddiad oedd yn rhoi manylion am y cynnydd ar recriwtio myfyrwyr ar gyfer 2019/20. Derbyniodd y Brifysgol 7,045 o geisiadau gan ymgeiswyr cartref a’r UE am gyrsiau israddedig llawn amser. Roedd hyn yn ostyngiad bychan o 0.2% ar y flwyddyn flaenorol. Cynghorwyd y Bwrdd bod y farchnad yn dal yn un heriol – yn dioddef o newid demograffig, ansicrwydd am gyllid, cynnydd yn y gystadleuaeth a hybu llwybrau gyrfaol amgen. Fodd bynnag, o ran y sector AB yng Nghymru, roedd y Brifysgol drwyddi draw wedi perfformio’n rhesymol dda flwyddyn ar ôl blwyddyn.

Hysbyswyd y Bwrdd bod cynigion yn is o 6% na’r flwyddyn flaenorol, ond roedd hyn oherwydd bod dyddiadau gwneud cais a dyddiau cyfweliadau yn anghyson *(out of sync)* â rhai llynedd yn ogystal â nifer gynyddol o geisiadau a drosglwyddwyd i ysgolion academaidd i’w hasesu ymhellach.

Ystyriodd y Bwrdd gyflwyniad gynllun cynigion di-amod y Brifysgol lle mae ymgeiswyr yn derbyn cyfres o negeseuon cynlluniedig, adnoddau ar-lein a chyfarfodydd wyneb yn wyneb a luniwyd i gadw eu ffocws ar basio eu Lefel A a’u paratoi ar gyfer y Brifysgol. Cynhaliwyd y cynllun fel cynllun peilot ac ar ddiwedd y cylch recriwtio, asesir pa mor effeithiol y bu. Hysbyswyd y Bwrdd bod rhai prifysgolion yn defnyddio dulliau denu ychwanegol i annog myfyrwyr i dderbyn cynigion di-amod. Mae’r cymhellion hyn yn cynnwys cynigion o lety, cyfrifiaduron a TG arall, a chymhellion ariannol eraill am basio arholiadau. Roedd y Bwrdd o’r farn nad oedd defnyddio cynigion di-amod heb ei broblemau a bod rhaid symud ymlaen yn ofalus. Roedd y Bwrdd o’r farn y dylai fod gan y Brifysgol neges glir bod canlyniadau Lefel A o bwys. Ond, roedd y Bwrdd yn awyddus i sicrhau bod pecyn effeithiol o gymorth yn cael ei ddatblygu at ddibenion marchnata ar gyfer darpar ymgeiswyr.

Dywedwyd wrth y Bwrdd bod y Tîm Recriwtio Myfyrwyr yn cynnig nifer o sgyrsiau ‘paratoi ar gyfer prifysgol’ mewn ysgolion a cholegau yn ystod wythnosau cyntaf tymor y gwanwyn. Cynhaliwyd sesiynau galw heibio yn ystod y cyfnod hwn ac mae Dyddiau Agored y Brifysgol wedi’u hamserlennu. Er, yn draddodiadol, byddai ffocws y digwyddiadau hyn ar gylch recriwtio'r flwyddyn ganlynol (h.y. 2020), gwelodd y digwyddiadau a drefnwyd ar gyfer y flwyddyn hon bod 63% wedi mynegi diddordeb mewn cychwyn eu hastudiaethau yn y Brifysgol yn 2019.

Roedd y Bwrdd am gael sicrwydd bod trefniadau effeithiol yn bodoli i gynorthwyo darpar myfyrwyr y Brifysgol oedd yn cael trafferthion megis teulu’n chwalu neu brofedigaeth. Dywedodd y Cyfarwyddwr Marchnata a Chysylltiadau Allanol bod Tîm Derbyniadau yn bodoli ac wedi’i hyfforddi i ddarparu cymorth i unigolion.

Ystyriodd y Bwrdd restr rhaglenni oedd â’r gostyngiad mwyaf o ran ymgeiswyr o’r flwyddyn flaenorol. Y rhaglenni hyn oedd: BA Astudiaethau Addysg Gynradd; BSc Chwaraeon, Addysg Gorfforol a Iechyd; BA Cyfrifeg a Chyllid; BA Astudiaethau Plentyndod Cynnar; a BA Cyfathrebu Graffig. Eglurwyd bod rhai o’r rhaglenni yn cael eu had-drefnu neu eu hail-ddilysu er mwyn sicrhau eu bod yn cwrdd ag anghenion dysgu a disgwyliadau myfyrwyr.

 Penderfynodd Bwrdd y Llywodraethwyr:

* Nodi’r adroddiad.

**1759. Alldro 2018/19 – Ail Adolygiad (Ionawr 2019) (agenda eitem 9)**

Dywedodd Cyfarwyddwr Cyllid wrth y Bwrdd bod yr alldro rhagamcanol ar gyfer y flwyddyn wedi gwella o ddisgwyliadau’r gyllideb wreiddiol. Rhagamcanwyd y byddai’r gwarged cyfrifyddu yn cynyddu i £4.6m o ganlyniad i newidiadau i daliadau anariannol. Disgwyliadau y gyllideb wreiddiol ar gyfer y flwyddyn oedd £3.6m. Mae’r amcanestyniad cyfredol yn parhau i ddangos y cyrhaeddir y targed o gynhyrchu £12m.

Hysbyswyd y Bwrdd mai’r alldro arfaethedig ar gyfer y flwyddyn fyddai perfformiad ariannol gadarn. Mae'r rhagolwg ariannol ar gyfer y flwyddyn nesaf yn ymddangos yn fwy heriol a bydd yn fwy anodd i barhau i gynhyrchu arian drwy weithrediadau fydd eu hangen i gynorthwyo dyheadau'r Brifysgol.

Dywedodd y Cyfarwyddwr Cyllid y dyrannwyd cyllid cyfalaf yn ystod y flwyddyn oddi wrth CCAUC. Hwn oedd y tro cyntaf ers 2010/11 i gyllid cyfalaf gael ei ddyrannu. Derbyniwyd £910k a byddai’n cael ei wario dros gyfnod yr haf. Amcangyfrifwyd y byddai £360k yn cael ei wario yn ystod 2018/19 a’r gweddill o £550k yn ystod 2019/20. Yn flaenorol byddai grant cyfalaf a dderbyniwyd yn cael ei ohirio ac yn cael ei fatsio gyda dibrisiadau’r dyfodol. Bu i weithredu’r safonau newydd o ran darparu adroddiadau ariannol (FRS 102) yn 2015/16 newid rheolau cyfrifyddu ar gyfer grantiau cyfalaf. O dan y rheolau newydd hyn ystyrir grantiau cyfalaf yn incwm cyn gynted ag y bydd telerau’r grant wedi cael eu cyflawni h.y. pan fydd y grantiau wedi cael eu gwario. Mae hyn y golygu y bydd y Brifysgol nawr yn gorfod rhoi cyfrif am y grantiau cyfalaf wrth iddyn nhw gael eu defnyddio ac ar yr un pryd yn cyfalafu'r gwariant.

Dywedodd y Cyfarwyddwr Cyllid fod gofyn i’r Brifysgol roi cyfrif am ddiffygion ariannol dau o’i dri cynllun pensiwn, Cronfa Bensiwn Caerdydd a Bro Morgannwg (CVGPF) a Chynllun Pensiwn y Prifysgolion. (USS).

Hysbyswyd y Bwrdd bod taliadau actiwaraidd ar gyfer CVCPF yn £350k yn is nag a ragwelwyd yn wreiddiol ar ddechrau 2018/19. Adlewyrchwyd y blaenamcan diwygiedig yn rhagolygon ariannol ar gyfer 2018/19.

Dywedwyd wrth y Bwrdd bod y Brifysgol (yn unol â’r sector) yn wreiddiol wedi cymryd yn ganiataol y byddai angen cynnydd yn y ddarpariaeth i ddelio â diffygion ariannol yr USS yn ystod 2017/18 er mwyn adlewyrchu’r cynnydd yn y cynllun i ddelio â’r diffyg ariannol yn codi o brisiad 2017. Ni weithredwyd unrhyw gynnydd yn ystod 2017/18 am nad oedd y sector a’r USS yn gallu cytuno ar y camau oedd eu hangen i leihau’r diffyg ariannol. Dywedodd y Cyfarwyddwr Cyllid bod trafodaethau rhwng y sector a’r USS yn parhau a rhagwelwyd y byddai cytundeb cyn diwedd y flwyddyn ariannol 2018/19. Yn wreiddiol, clustnodwyd £650k ar gyfer y cynnydd i'r ddarpariaeth a thybiwyd y byddai hyn yn ddigonol.

Hysbyswyd y Bwrdd bod disgwyl i ffioedd dysgu Cartref fod yn brin o £320k o’r targed ond gwneir iawn am y golled hwn drwy lefelau uwch o ffioedd dysgu myfyrwyr rhyngwladol o £500k yn golygu gwelliant net yn erbyn cyllideb ffioedd o £180k.

 Penderfynodd Bwrdd y Llywodraethwyr:

* Gymeradwyo’r adroddiad.

**1760. Y Diweddaraf ar Ddatblygiad Y Cei Canol (Central Quay) – Adroddiad y Cyfarwyddwr Cyllid (agenda eitem 10)**

Mae’r eitem hon yn gyfrinachol ac wedi’i chofnodi yn y cofnodion cyfrinachol a chyfyngedig.

**1761. Cynllun Ffioedd a Mynediad 2020/21 (agenda eitem 11)**

Dywedodd Ysgrifennydd Interim y Brifysgol a Chlerc Bwrdd y Llywodraethwyr fod CCAUC wedi cytuno ymestyn dedlein Mawrth 22 ar gyfer y cyflwyno estyniad er mwyn i’r Brifysgol allu sicrhau cymeradwyaeth y Bwrdd llawn ei Chynllun Ffioedd a Mynediad 2020/21 yn unol â gofynion CCAUC. Eglurwyd bod Mesurau Llwyddiant y Brifysgol yn cyfateb i’r Mesurau Cenedlaethol a lansiwyd gan CCAUC ym mis Tachwedd 2018. Mae 29 o fesurau ar draws 6 thema (a) Cynyddu Ehangu Mynediad a Chynhwysiad (b) Gwella Profiad Myfyrwyr (c) Atgyfnerthu Sgiliau, Cyflogadwyedd ac Entrepreneuriaeth (d) Ehangu Arloesiad ac Ymglymiad (e) Cynyddu Ymchwil Rhagorol Rhyngwladol a (f) Mesurau eraill. Dywedwyd hefyd wrth y Bwrdd bod angen i fyfyrwyr ymglymu’n effeithiol yn natblygiad y cynllun a bod gan y Brifygol drefniadau priodol yn eu lle i gynorthwyo hyn.

 Penderfynodd Bwrdd y Llywodraethwyr:

* Gymeradwyo (yn amodol ar fân newidiadau) Cynllun y Brifysgol ar Ffioedd a Mynediad 2020/21 i’w gyflwyno i CCAUC.

**1762. Edrych Allan – Strategaeth Ryngwladoli 2018/19 – 2022/23 (agenda eitem 12)**

Cyflwynodd y Dirprwy Is-Ganghellor a Deon Gweithredol yr Ysgol Chwaraeon a Gwyddorau Iechyd yr adroddiad i’r Bwrdd ymgynghori arno. Hysbyswyd y Bwrdd mai strategaeth Ryngwladol y Brifysgol ydy ‘Edrych Allan’ sy’n gosod allan ei huchelgais i fod yn brifysgol ryngwladol allblyg gydag enw da yn fyd-eang am addysgu ac ymchwil uchel eu hansawdd. Nodwyd y bwriad i’r Brifysgol fod yn fodd o newid pethau, cysylltu pobl â’i gilydd, arloesi a thrawsffurfio bywydau ei myfyrwyr, staff a’r cymunedau byd-eang y maen nhw'n eu gwasanaethu.

Dywedodd aelodau’r Bwrdd ei bod yn bwysig i’r Brifysgol bwysleisio’r profiad positif a ddarparodd i helpu i wella ei strategaeth ryngwladol a chodi ei phroffil i ddenu darpar fyfyrwyr.

Nododd aelodau’r Bwrdd i’r Strategaeth Ryngwladol gael ei pharatoi mewn modd amserol ac effeithiol.

Penderfynodd Bwrdd y Llywodraethwyr:

* Gymeradwyo Strategaeth Ryngwladoli y Brifysgol 2018/19 – 2022/23.

**1763. Y diweddaraf ar Iechyd a Llesiant (agenda eitem 13)**

Cyflwynodd y Dirprwy Is-Ganghellor a Deon Gweithredol Ysgol Chwaraeon a Gwyddorau Iechyd yr adroddiad oedd yn rhoi’r diweddaraf ar y camau a weithredwyd oedd yn berthnasol i Iechyd a Llesiant staff. Eglurwyd bod chwe sioe deithiol Iechyd a Llesiant wedi cael eu cynnal gyda staff er mwyn cael adborth ar sut i fynd i’r afael â’r problemau a nodwyd yn arolwg y staff.

Dywedwyd wrth y Bwrdd bod polisi gweithio hyblyg y Brifysgol yn cael ei adolygu er mwyn caniatáu 45 munud yr wythnos ar gyfer gweithgareddau iechyd a llesiant.

Hysbyswyd y Bwrdd bod gofod ychwanegol wedi cael eu nodi er mwyn gosod 5 ardal cegin a 5 ardal dawel ar gyfer staff ar draws campws Llandaf a Chyncoed.

Hysbyswyd y Bwrdd hefyd y caiff pob swydd ddisgrifiad eu hadolygu er mwyn sicrhau eu bod yn gyfredol a chywir gan fod rhai aelodau staff wedi mynegi pryderon am ddiffyg eglurder y rolau. Eglurwyd y byddai’r adolygiad o’r swydd ddisgrifiadau yn sail i’r broses o adolygu perfformiad staff sy’n cynnwys trafodaethau ar lesiant.

Hysbyswyd y Bwrdd bod llawlyfr o fuddion staff yn cael ei lunio ar gyfer pob aelod o staff ac ymgeiswyr swyddi i wella cydnabyddiaeth anariannol ar gyfer staff.

Dywedwyd wrth y Bwrdd y bydd y Model Dyrannu Baich Gwaith (WAM) yn cael ei ddiwygio a bod rolau a swyddi yn mynd i gael eu hadolygu er mwyn cynorthwyo i wella’r modd y rheolir y baich gwaith.

Hysbyswyd y Bwrdd bod Strategaeth Cyfathrebu i wella’r cyfathrebu gyda staff yn cael ei datblygu a bydd y Grŵp Gweithredol yr Is-Ganghellor (VCEG) yn trafod hyn yr wythnos ganlynol.

Holodd y Bwrdd a oedd y gwaith ar WAM wedi amlygu materion cyflogau cyfartal. Eglurwyd bod yr adolygiad yn barhaus. Fodd bynnag, rhagwelwyd y byddai unrhyw faterion yn ymwneud â chyflogau cyfartal yn cael eu nodi fel rhan o’r ymarfer.

Croesawodd y Bwrdd y gwaith i gynorthwyo iechyd a llesiant staff. Nododd y Bwrdd mai ffocws y gwaith ar iechyd a llesiant oedd cyflawni gwelliannau o fewn ffrâm amser gweddol fyr ac nad oedd yn rhan ffurfiol strategaeth pobl y Brifysgol. Roedd y Bwrdd o’r farn y dylai’r gwaith ar iechyd a llesiant staff fod yn rhan barhaus o broses adolygu gan yr adran AD yn hytrach nag un digwyddiad adolygu sengl.

 Penderfynodd Bwrdd y Llywodraethwyr:

* Nodi’r adroddiad.

**1764. Campysau Di-Fŵg (agenda eitem 14)**

Cyflwynodd y Dirprwy Is-Ganghellor a Deon Gweithredol Ysgol Chwaraeon a Gwyddorau Iechyd yr adroddiad a roddodd y diweddaraf i’r Bwrdd am y fenter o Gampws Di-Fŵg gan gynnwys cynigion ar gyfer ‘Polisi Aer Glân’ y Brifysgol. Dywedwyd wrth y Bwrdd bod y Brifysgol yn gweithio i amserlen ddiwygiedig i fabwysiadu dull Aer Glân o fynd ati ym mis Medi 2019 a gwaharddiad llwyr yn 2020. Eglurwyd bod y mesurau arfaethedig yn cynnwys symud cynhyrchion tybaco o siopau Undeb y Myfyrwyr erbyn 2019, darparu ardaloedd/llochesfeydd ysmygu mewn mannau dynodedig a gwahardd ysmygu sigaréts electronig ar y campws . Hysbyswyd y Bwrdd hefyd bod gwybodaeth am y dull Aer Glân o fynd ati wedi cael ei ledaenu i fyfyrwyr a staff.

 Penderfynodd Bwrdd y Llywodraethwyr:

* Gymeradwyo Polisi ‘Aer Glân’ ei dull priodol o fynd ati i gynorthwyo iechyd a llesiant staff a myfyrwyr
* Cytuno i’r diwygiadau a wneir i’r Polisi o gael Campws Di-Fŵg yn unol â deddfwriaeth gyfredol, rheoliadau Llywodraeth Cymru a’r dull Aer Glân’ o fynd ati

**1765. Cymeradwyo Polisi: Polisi Gwrth-Lwgrwobrwyo a Pholisi Anrhegion a Lletygarwch (agenda eitem 15)**

Cyflwynodd Cyfarwyddwr Cyllid yr adroddiad ac eglurodd ei bod yn bryd i'r ddau bolisi gael eu hadolygiad cyfnodol. Hysbyswyd y Bwrdd gan y Cyfarwyddwr Cyllid bod y ddau bolisi wedi cael ei hystyried a’u cymeradwyo gan y Pwyllgor Archwilio.

Roedd y Bwrdd o’r farn bod yr uchafswm o £25 a glustnodwyd yn y Polisi Anrhegion a Lletygarwch yn bur isel a dylai bod gan y Brifysgol opsiwn ar gyfer staff iddyn nhw brynu'r rhoddion a dderbyniwyd sydd yn fwy o werth na hyn yn ogystal â datgan gwerth yr anrheg ar gofrestr risg yr adran a derbyn unrhyw gyngor sydd ei angen gan yr adran Gyllid.

Cynghorodd y Bwrdd y dylid cynnwys paragraff am weithgareddau marchnata’r Brifysgol eu hun yn y Polisi Anrhegion a Lletygarwch er mwyn sicrhau nad yw’r brifysgol yn ceisio dylanwadu ar eraill na’u hannog yn amhriodol i dorri gofynion archwiliad a gonestrwydd.

 Penderfynodd Bwrdd y Llywodraethwyr fel a ganlyn:

* Cymeradwyo’r Polisi a ddiweddarwyd ar Wrth-Lwgrwobrwyo .
* Cymeradwyo’r Polisi a ddiweddarwyd ar Anrhegion a Lletygarwch

**1766. Adroddiad Interim y Gwanwyn ar Sicrhau Ansawdd (agenda eitem 16)**

Cyflwynodd y Dirprwy Is-Ganghellor Ymglymiad Myfyrwyr yr adroddiad oedd yn rhoi crynodeb o’r prif ddatblygiadau sicrhau ansawdd allanol a mewnol ers i’r Bwrdd gymeradwyo 5 Datganiad Sicrhau Ansawdd CCAUC yn ei gyfarfod a gynhaliwyd 27 Tachwedd. Roedd yr adroddiad hefyd yn cynnwys astudiaeth achos, yr ail mewn cyfres o astudiaethau achos ar thema a’r gwaith roedd y Brifysgol eisoes wedi’i wneud yn tracio a chynorthwyo ymglymiad myfyrwyr mewn modd cyson a buddiol. Hysbyswyd y Bwrdd o’r gwaith parhaus gyda JISC i ddatblygu ac ymgorffori system dadansoddeg i fod yn sail i gymorth myfyrwyr ac i wella busnes.

 Penderfynodd Bwrdd y Llywodraethwyr:

* Nodi’r adroddiad.

**1767. Fframwaith Rhagoriaeth Ymchwil (REF) 2021 Cynllunio (agenda eitem 17)**

Cyflwynodd y Dirprwy Is-Ganghellor Ymchwil ac Arloesiad yr adroddiad a oedd yn rhoi’r diweddaraf ar baratoadau’r Brifysgol ar gyfer REF2021 (Fframwaith Rhagoriaeth Ymchwil). Hysbyswyd y Bwrdd gan y Dirprwy Is-Ganghellor Ymchwil ac Arloesiad y bydd asesiad yr allbwn yn 60% o broffil ansawdd cyffredinol REF2021 ar gyfer y sefydliad. Eglurwyd bod REF2021 yn golygu cofnodi dros 1000 o allgynnyrch ymchwil gan staff ‘REF Gymwys’ a thua 400 o daenlenni WAM aelodau unigol staff er mwyn penderfynu a oes gan unigolyn ‘Gyfrifoldeb Sylweddol ar gyfer Ymchwil’. Cynghorodd y Bwrdd y dylai ystyriaethau cydraddoldeb ac amrywiaethau hyfforddi a mentora y cyfeiriwyd atyn nhw yn adran y Cod Ymddygiad yr adroddiad gael eu cynnwys yn adran Amgylchedd yr adroddiad.

Roedd y Bwrdd yn cydnabod pwysigrwydd y REF2021 tuag at Dwf Ymchwil ac Arloesiad fel y rhestrwyd yng Nghynllun Strategol y Brifysgol. Nododd y Bwrdd ei fod am ystyried REF2021 yn fanwl yn ddiweddarach yn y flwyddyn galendr. (Nodyn yr Ysgrifenyddiaeth: mae’r eitem hon erbyn hyn wedi’i rhestru ar gyfer cyfarfod y Bwrdd ym mis Hydref 2019)

 Penderfynodd Bwrdd y Llywodraethwyr:

* Nodi’r cynnydd hyd yn hyn a’r camau nesaf yn natblygiad cyflwyniad REF y Brifysgol.

**1768. Unrhyw Fusnes Arall (agenda eitem 18)**

Diolchodd y Cadeirydd i’r tri Dirprwy Is-Ganghellor ac Ysgrifennydd Interim y Brifysgol a Chlerc Bwrdd y Llywodraethwyr am eu hymdrechion i ddarparu uwch arweinyddiaeth ar gyfer y Brifysgol yn absenoldeb yr Is-Ganghellor a’r Dirprwy Is-Ganghellor.

**1. Hyfforddiant Rhwystro (Prevent) ar gyfer Llywodraethwyr Agenda eitem 18.1)**

Dywedodd Ysgrifennydd Interim y Brifysgol a Chlerc Bwrdd y Llywodraethwyr bod hyfforddiant rhwystro yn cael eu gynnig i staff yn rheolaidd ac y byddai’r hyfforddiant perthnasol a phriodol yn cael ei drefnu ar gyfer Llywodraethwyr fel rhan o Raglen Hyfforddi Llywodraethwyr.

**2. Adolygiad o Effeithiolrwydd Byrddau a Phwyllgorau (agenda eitem 18.2)**

Dywedodd Ysgrifennydd Interim y Brifysgol a Chlerc Bwrdd y Llywodraethwyr bod angen adolygu Effeithiolrwydd Byrddau a Phwyllgorau ac y byddai cynigion ar hyn yn cael eu cario ymlaen yn hwyrach yn y flwyddyn.

**3. Ymestyn Contract (agenda eitem 18.3)**

Ystyriwyd yr eitem hon o dan fusnes cyfyngedig’.

**1769. Rhan B (agenda eitem 19)**

**1. Adroddiad Monitro Gweithredu Safonau’r Gymraeg Prifysgol Metropolitan Caerdydd (agenda eitem 19.1)**

 Penderfynodd Bwrdd y Llywodraethwyr:

* Gymeradwyo cynnwys yr adroddiad

**2. Adroddiad Blynyddol Cydraddoldeb ac Amrywiaeth 2017-2018 (agenda eitem 19.2)**

 Penderfynodd Bwrdd y Llywodraethwyr:

* Nodi cynnwys yr adroddiad.

**3. Cwynion: Adroddiad Blynyddol 2017/18 (agenda eitem 19.3)**

 Penderfynodd Bwrdd y Llywodraethwyr:

* Nodi cynnwys yr adroddiad.

**4. Cofnodion y Bwrdd Academaidd (agenda eitem 19.4)**

 Penderfynodd Bwrdd y Llywodraethwyr:

* Nodi cofnodion cyfarfod y Bwrdd Academaidd a gynhaliwyd 14 Tachwedd 2018.
* Nodi cofnodion cyfarfod y Bwrdd Academaidd a gynhaliwyd 16 Ionawr 2019.
* Nodi cofnodion cyfarfod y Bwrdd Academaidd a gynhaliwyd 13 Mawrth 2019.

**5. Cofnodion y Bwrdd Rheoli (agenda eitem 19.5)**

 Penderfynodd Bwrdd y Llywodraethwyr:

* Nodi cofnodion cyfarfod y Bwrdd Rheoli a gynhaliwyd 4 Rhagfyr 2018.
* Nodi cofnodion cyfarfod y Bwrdd Rheoli a gynhaliwyd 5 Chwefror 2019.
* Nodi cofnodion cyfarfod y Bwrdd Rheoli a gynhaliwyd 5 Mawrth 2019.

**1770. Busnes Cyfrinachol a Chyfyngedig**

 Penderfynodd Bwrdd y Llywodraethwyr:

 Y dylid ystyried yr eitemau hyn yn gyfrinachol neu’n gyfyngedig

10. Y Diweddaraf ar Ddatblygiad y Cei Canol [Central Quay] (Cyfrinachol)

18.3 Ymestyn Contract (Cyfyngedig)

20. Cofnodion Pwyllgor Cydnabyddiaeth Ariannol 5 Chwefror 2019 (Cyfyngedig)

 **Daeth y Cyfarfod i Ben: 8.30pm**